የኢፌዴሪ መከላከያ ሰራዊት የአልሻባብን ጥቃት አከሸፈ
በማጥቃት እርምጃው አብዛኛው የአልሻባ ኃይል መደምሰሱንም የኢፌዴሪ መከላከያ ሚኒስቴር ለኢብኮ ገልጿል።ዛሬ ንጋት ላይ በሂራን ዞን ሀልገን ከተማ እና አካባቢውን በተቆጣጠረው የኢትዮጵያ መከላከያ ሰራዊት ላይ የማጥቃት ሙከራ ያደረገው አልሻባብ አብዛኛው ሀይሉ ተደምስሷል።ሰራዊቱ ቀሪውን እና የተበታተነውን የአልሻባብ ሀይልን የመደምሰስ ስራውን አጠናክሮ መቀጠሉ ተገልጿል።ከተለያዩ ቦታዎች ሀይሉን አሰባስቦ የመጣው እና በአጥፍቶ ጠፊ ተሽከርካሪዎች እና ፈንጂዎች የታገዘው አልሻባብ በአራት አቅጣጫ ማጥቃት ቢጀምርም የኢትዮጵያ መከላከያና የሶማሊያ ስራዊት በወሰዱት የመከላከል እና ፀረ ማጥቃት እርምጃ ተደምስሷል።በተወሰደው ጠንካራ የማጥቃት እርምጃ አምስት ከፍተኛ የአልሸባብ አመራሮችን ጨምሮ 165 ታጣቂዎቹ ተደምስሰውበታል ብሏል ሚኒስቴር በመግለጫው።ከተደመሰሱት 5 የአልሻባብ አመራር አባላት ውስጥ አንዱ የሶማሊያ ዜግነት እንደሌለው ታውቋል።በጥቃቱ በቡድኑ ላይ ከደረሰው ሰብአዊ ኪሳራ በተጨማሪ በርካታ ቁጥር ያላቸው የነፍስ ወከፍና የቡዱን መሳሪያዎች እንዲሁም ብዛት ያላቸው ተተኳሾች ተማርከዋል።የተማረኩት መሳሪያዎች የመደበኛ ሰራዊት ትጥቆች ሲሆኑ መጠናቸው እንዴት እና ከማን እንደተገኙ ዝርዝር መረጃውን በቀጣይ እንደሚገልጽ የኢፌዲሪ መከላከያ ሚኒስቴር አስታውቋል።(ኤፍ.ቢ.ሲ)